กรมทางหลวงเร่งประมูลมอเตอร์เวย์ 2 สาย จ่อเซ็นสัญญาปลายพ.ย.นี้
กรมทางหลวงเร่งประมูลมอเตอร์เวย์ 2 สาย ได้แก่ สายบางปะอิน-นครราชสีมา วงเงินโครงการ 7.66 หมื่นลบ. และสายบางใหญ่-กาญจนบุรี วงเงินโครงการ 4.91 หมื่นลบ. โดยทั้ง 2 โครงการจะได้ผู้รับจ้างครบในก.ค.นี้ คาดเริ่มก่อสร้างทันทีหลังเซ็นสัญญาปลายพ.ย.นี้
5 ก.ค. 2559

นายธานินทร์ สมบูรณ์ อธิบดีกรมทางหลวง (ทล.) เปิดเผยว่า ความคืบหน้าของโครงการก่อสร้างทางหลวงพิเศษระหว่างเมือง (มอเตอร์เวย์) สายบางปะอิน-นครราชสีมา วงเงินโครงการ 76,600 ล้านบาท ระยะทาง 196 กม. แบ่งออกเป็น 40 ตอน ประมูลในปีงบประมาณ 59 ไปแล้ว 25 ตอน จะได้ตัวผู้รับจ้างครบในเดือน ก.ค.นี้ ด้านมอเตอร์สายบางใหญ่-กาญจนบุรี วงเงินโครงการ 49,120 ล้านบาท ระยะทาง 96 กม. แบ่งเป็น 25 ตอน ปีงบประมาณ 59 ประมูลไปแล้ว 9 ตอน และได้ผู้รับจ้างครบในเดือน ก.ค.นี้เช่นกัน
ส่วนอีก 15 ตอนของมอเตอร์เวย์สายบางปะอิน-นครราชสีมา จะประมูลในปีงบประมาณ 60 ,สายบางใหญ่-กาญจนบุรี ในปีงบประมาณ 60 จะประมูลอีก 16 ตอน โดยทั้งหมดจะใช้งบประมาณปี 60
“มอเตอร์เวย์ทั้ง 2 สายส่วนที่เหลือจะเร่งการออกแบบ ประมาณราคากลาง โดยจะเปิดประกวดราคาในต้นเดือน ก.ย. และเคาะราคาในเดือน ต.ค. ใช้เวลาในการเจรจารับราคา และเสนอคณะรัฐมนตรี (ครม.) ประมาณ 1 เดือน คาดว่าจะลงนามสัญญาได้ทั้งหมดภายในสิ้นเดือน พ.ย. 59 (ปีงบประมาณ 60) และเริ่มการก่อสร้างได้ทันที”อธิบดีกรมทางหลวงกล่าว
โดยมอเตอร์เวย์สายบางใหญ่-กาญจนบุรีบางช่วงยังอยู่ระหว่างรอการพิจารณาผลกระทบสิ่งแวดล้อม (EIA) ส่วนที่เพิ่มเติมนั้นจากการประสานผู้เกี่ยวข้องคาดว่าจะเรียบร้อยในเดือน ก.ค.นี้ ดังนั้นจะไม่กระทบต่อการลงนามสัญญาและเริ่มก่อสร้าง
ขณะที่งานระบบจัดเก็บค่าผ่านทางและซ่อมบำรุงรักษา (O&amp;M) ของทั้ง 2 โครงการอยู่ระหว่างการทำรายงานผลศึกษาวิเคราะห์โครงการตาม พ.ร.บ.ร่วมทุนฯ โดยจะพิจารณารูปแบบการลงทุน PPP Net Cost /Gross Cost วงเงินลงทุนประมาณโครงการละ 8-9 พันล้านบาท
ทั้งนี้ การดำเนินโครงการของกรมทางหลวงในปีงบประมาณ 60 ซึ่งเสนองบประมาณไว้ 9.7 หมื่นล้านบาทนั้นจะมีโครงการก่อสร้างราว 44 โครงการวงเงินประมาณ 3 หมื่นล้านบาท ซึ่งจะเร่งรัดการประกวดราคาเช่นกัน โดยจะเริ่มประกวดราคาในเดือน ส.ค. 59 เพื่อให้ได้ตัวผู้รับจ้างภายในวันที่ 15 ก.ย.59 และสามารถลงนามสัญญาได้ทันทีในต้นเดือนต.ค. 59
ด้านการเชื่อมต่อระบบบัตรผ่านทางอัตโนมัติ (M-Pass) ของกรมทางหลวงกับบัตร Easy Pass ของการทางพิเศษแห่งประเทศไทย (กทพ.) นั้น จะเปิดให้บริการในรูปแบบตั๋วร่วมได้ราวเดือน ก.ย.59 นี้ โดยผู้ถือบัตรสามารถใช้บริการบนทางหลวงพิเศษ หมายเลข 7 กรุงเทพฯ-ชลบุรี (สายใหม่) และ ทางหลวงพิเศษ หมายเลข 9 วงแหวนรอบนอกด้านตะวันออก และทางด่วนด้วยบัตรใบเดียวกันได้ โดยที่ผ่านมาได้มีการทดลองการส่งข้อมูลข้ามโครงข่ายแล้ว ซึ่งจะทำให้ประชาชนได้รับความสะดวกมากขึ้นและลดความแออัดหน้าด่านด้วย